MEDGENERACIJSKO SODELOVANJE V SKUPINI VEVERICE

V novembrskem članku preteklega leta, ste se lahko seznanili s programom Nacionalnega inštituta za javno zdravje, Zdravje v vrtcu, katerega glavna letošnja nit je medgeneracijsko sodelovanje.

V skupini imamo deklico, katere mamica je po poklicu zobozdravnica. Obiskala nas je, ko smo se pogovarjali o telesu. Najprej je pokazala nekaj najpomembnejših inštrumentov, ki jih uporablja pri svojem delu. Pogovarjali smo se o luknjah in črvičkih, ki pridejo v zobe, če jemo preveč sladkarij oz. če ne umivamo zob. Najbolj so se razveselili, ko so izvedeli, da jim bo na nohtke narisala oz. napisala prvo začetnico njihovega imena - podobno kot to dela, ko na zobke riše razne risbice, ko jim da plombo. Zanimiva jim je bila lučka, ki je svetila z modro barvo in je ob koncu zapiskala, kar je bil znak, da se je plombica posušila. Prikazala je tudi del postopka, ko ortodont vzame odtis zob – pri tem ji je odlično asistirala njena hčerka. Obljubila je, da nam bo prihodnjič prinesla odtis. Otroci so se jemanju odtisa smejali, nad samim odtisom pa so bili presenečeni in ga z zanimanjem opazovali. Poleg vsega pa jim je N. mamica izdelala še medalje, na kateri je bil zob in so jih lahko odnesli domov. Obisk je bil sproščen, otroci navdušeni in kar nekaj kandidatov imamo, ki si želijo postati zobozdravniki/zobozdravnice, ko odrastejo.

Obiskala nas je tudi mamica, ki je po poklicu socialna oskrbovalka. Otrokom je najprej razložila, kaj socialni oskrbovalec pomeni in kaj počne, ko pride h komu na obisk. Poudarili smo, da ne gre le za pomoč odraslim osebam pač pa tudi ostalim skupinam ljudi, ki so bolni ali poškodovani in so doma. Ob tem, ko si je nataknila rokavice in nadela masko, so otroci ponovili, zakaj je pomembno, da nosi rokavice in zakaj ima na obrazu masko. Povedali so ji tudi za eksperiment, ki smo ga delali s poprom in se tako naučili, da moramo roke umivati z milom in toplo vodo, da bacili tako zbežijo in mi ne zbolimo. Ob vprašanju, če želijo, da komu povije nogo, da bodo videli, kako se to pravilno naredi, je seveda, veliko otrok dvignilo roko, da si to želijo. S pomočjo izštevanke smo izšteli deklico, ki je ob povijanju povedala, da je tudi ona svojemu atiju tako povila nogo, ko je prejšnje leto padel s strehe in se poškodoval. Z zanimanjem so si ogledali povijanje noge, predvsem pa so se razveselili merjenja tlaka in kisika v telesu, saj so pri tem lahko sodelovali prav vsi otroci. Čeprav nismo posebej razložili, čemu služi naprava za merjenje pritiska, so z zanimanjem opazovali, kako naprava kaže številke in bili veseli, ko jih je oskrbovalka pohvalila, da imajo dober pritisk. Nasmejali so se, ko je rekla, da so zdravi kot ribice v vodi. Pred merjenjem kisika pa smo ponovili, da nam kisik dajejo drevesa, ki jih je največ v gozdu, zaradi česar tudi mi z veseljem hodimo v naš konec gozda. Prav vsi otroci so imeli nad 97 % nasičenosti.

Ponovno pa nas je obiskala tudi medicinska sestra Tina, ki je tokrat predstavila značilnosti prebavil oz. želodca. Ponovili smo prednosti zdravega načina prehranjevanja ter naštevali sadje in zelenjavo, ki vsebuje veliko C vitamina. Na zabaven način, s pomočjo rokavic, ki sta predstavljali želodec, je prikazala, da ko se preveč najemo, otežimo naš želodec in se ne počutimo dobro. Tako so ugotavljali, da je bila rokavica, ki je predstavljala prepoln želodec, težja od rokavice, ki je predstavljala zdrav, vesel, nasmejan želodec. Prva je namreč bila napolnjena z vodo in je bila zaradi tega težja. Otroci pa so ji z veseljem pokazali tudi naše zdravstvene izkaznice, ki smo jih izdelali iz narezanih kartonov. Vsak otrok si je izbral zlato, svetlečo nalepko, ki jo je nalepil na karton. Na drugi strani pa je zapisal svoje ime. Nekateri so napisali tudi svoj priimek, jaz pa sem potem dodala samo še rojstni datum. Tako je vsaka zdravstvena izkaznica resnično osebna, individualna. Zdravstvene izkaznice je sestra razporedila po mizi, pred ordinacijo je bila improvizirana čakalnica in je otroke poklicala notri. Tam so ji povedali zaradi česa so prišli in nekateri so dobili tudi injekcijo.

Z namenom gibanja v naravi, smo obiskali tudi našo hišico škratka Gorjanka, v kateri smo prebrali pravljico Peter Zajec: Skrivališče na drevesu. Takrat nas je obiskala tudi mamica enega dečka, ki nam je ob priložnosti pogovarjanja o rentgenskih slikah rok (ki smo jih izdelali s pomočjo tempera barve in vatiranih paličic za ušesa), pokazala sliko svoje roke po operaciji sindroma karpalnega kanala in takratno povito roko.

Zelo vesela sem, da naše medgeneracijsko sodelovanje resnično diha s polnimi pljuči. Še posebej se je to izkazalo, ko smo k sodelovanju povabili vse starše in stare starše, ki so se nam pridružili na sprehodu do škratkove hišice. Odziv je bil izreden in od 17 prisotnih otrok, so otroke obiskali starši in stari starši petnajstih otrok. Na sprehod smo se odpravili v tednu kulture in na dan, ki je bil v vrtcu namenjen bibarijam oz. izštevankam. Naša skupina se vsak mesec nauči eno izštevanko, ki je povezana z vremenom, zato smo se odločili, da jo predstavimo na našem srečanju. Poleg izštevank smo se vsi skupaj tudi dodobra razgibali. Skupaj pa smo se naučili novo izštevanko, za katero verjamem, da bo šla tudi vam v uho ☺ *Ti si sonce, jaz sem sneg, ko zasiješ, grem v breg. Jaz sem noč in ti si dan. Večeri se, pojdi stran*!

Otrokom smo zgled in skozi načelo medsebojnega sodelovanja oblikujemo povezanost med družino in vrtcem ter širše – z okoljem, saj ob tem upoštevamo vse naravne in družbeno-kulturne posebnosti naših Gorij. Zato, še enkrat, vsem najlepša hvala za sodelovanje!

Zapisala Klavdija Iveljić, vzg. skupine Veverice